གངས་ཅན་བོད་ཀྱི་མཁས་པའི་དབང་པོ་མཆོག་སྤྲུལ་གཟན་དཀར་རིན་པོ་ཆེ་ནི།ཡུལ་མདོ་ཁམས་སྒང་དྲུག་གི་ནང་ཚན་མི་ཉག་རབ་སྒང་དཔལ་ལྷ་སྒང་དུ་འབྲོག་ཁྱིམ་ཞིག་ཏུ་སྤྱི་ལོ༡༩༤༣ལ་འཁྲུངས།སྐུ་ན་ཕྲ་བའི་དུས་ནས་ཚད་ཐུབ་སྐྱེས་ཆེན་དུ་མས་མདོ་མཁྱེན་བརྩེ་ཡེ་ཤེས་རྡོ་རྗེའི་ཡང་སྤྲུལ་དུ་ངོས་འཛིན་འཁྲུལ་མེད་མཛད།ཡ་རབས་དམ་པའི་གཤིས་སྤྱོད་ལྷན་སྐྱེས་སུ་རྫོགས་ཤིང་ཐུགས་རིག་གསལ་བའི་ཚད་དུ་གྲགས།དགུང་གྲངས་བཅུ་ཡས་མས་ནས་བཟུང་ཁམས་རྫོགས་ཆེན་ཤྲྰི་སེང་ཆོས་གྲྭ་ཆེན་མོ་དང་།རྫོང་སར་དགོན་སོགས་སུ་ཕེབས་ནས་མཚན་ལྡན་གྱི་དགེ་བའི་བཤེས་གཉེན་དུ་མ་ཚུལ་བཞིན་དུ་བསྟེན་ཏེ་དབང་ལུང་ཁྲིད་གསུམ་གྱིས་ཐུགས་རྒྱུད་རིན་ཆེན་བུམ་བཟང་ཡོངས་སུ་གང་བར་བྱས།དགུང་གྲངས་བཅུ་དྲུག་སྟེང་དཔལ་ལྷ་སྒང་དང་མ་ཧཱ་སྐྱིད་ལུང་དགོན་ཟུང་གི་དགོན་བདག་གི་ཐུགས་འགན་བཞེས་ཏེ།འཁོར་ལོ་གསུམ་གྱི་བྱ་གཞག་ལ་ཕྱག་རྗེས་བླ་མེད་གནང་།